NARIADENIE KOMISIE (ES) č. 2033/2004
z 26. novembra 2004,
ktorým sa otvára výberové konanie pre stanovenie dotácie na dodávku lúpanej ryže s dlhými zrnami B na ostrov Réunion
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1785/2003 z 29. septembra 2003 o spoločnej organizácii trhu s ryžou (1), najmä na jeho článok 5 ods. 3,
keďže:
(1)
Analýza ponuky na ostrove Réunion poukazuje na nedostatok ryže. Vzhľadom na dostupnosť ryže na trhu Spoločenstva, ostrov Réunion je schopný zásobiť sa na trhu Spoločenstva prostredníctvom poskytnutia dotácií na dodávky ryže určené pre spotrebu na ostrove. Vzhľadom na zvláštnu situáciu ostrova Réunion je potrebné obmedziť množstvá určené na vývoz a takto stanoviť výšku dotácie prostredníctvom výberového konania.
(2)
Je potrebné uviesť, že pre toto výberové konanie platí nariadenie Komisie (EHS) č. 2692/89 zo 6. septembra 1989, ktorým sa ustanovujú podrobné pravidlá vývozu ryže na Réunion (2).
(3)
V zmysle článku 14 nariadenia Komisie (ES) č. 2808/98 z 22. decembra 1998 ustanovujúceho podrobné pravidlá uplatňovania agromonetárneho režimu pre euro v poľnohospodárskom sektore (3) sa výšky predložených ponúk v rámci výberového konania organizovaného na základe predpisu, ktorý sa týka spoločnej poľnohospodárskej politiky, vyjadrujú v euro.
(4)
Opatrenia určené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
1. Otvára sa výberové konanie pre určenie výšky dotácie na dodávku lúpanej ryže s dlhými zrnami B, patriacej pod kód KN 1006 20 98, určenej v článku 5 ods. 1 nariadenia (ES) č. 1785/2003, na ostrov Réunion.
2. Výberové konanie je otvorené do 23. júna 2005. Počas jeho trvania sa otvárajú pravidelné výberové konania, pre ktoré sa lehoty na predkladanie ponúk stanovia v oznámení o výberovom konaní.
3. Výberové konanie sa koná v súlade s nariadením (EHS) č. 2692/89 a týmto nariadením.
Článok 2
Ponuka je prijateľná, len ak je dodávka určená na vývoz najmenej 50 ton a najviac 3 000 ton.
Článok 3
Zábezpeka v zmysle článku 7 ods. 3 písm. a) nariadenia (EHS) č. 2692/89 je 30 EUR na tonu.
Článok 4
Na účely stanovenia doby ich platnosti, dokumenty o dotácii vydané v rámci tohto výberového konania sa považujú za vydané v deň predloženia ponuky.
Článok 5
Predložené ponuky musia byť doručené Komisii prostredníctvom členských štátov najneskôr jeden a pol hodiny po uplynutí lehoty na predkladanie ponúk, ako sa určuje v oznámení o výberovom konaní. Zasielajú sa podľa vzoru, ktorý je uvedený v prílohe.
V prípade, že nebola predložená žiadna ponuka, členské štáty o tom informujú Komisiu v rovnakej lehote, ako sa uvádza v predchádzajúcom pododseku.
Článok 6
1. Na základe predložených ponúk a podľa postupu určeného v článku 26 ods. 2 nariadenia (ES) č. 1785/2003 Komisia rozhodne:
-
buď stanoviť maximálnu dotáciu,
-
alebo zastaviť výberové konanie.
2. Ak je stanovená maximálna dotácia, zmluva sa uzatvorí s tým uchádzačom alebo uchádzačmi vo výberovom konaní, ktorých ponuka nepresiahne úroveň maximálnej dotácie.
Článok 7
Lehota na predkladanie ponúk pre prvé pravidelné výberové konanie uplynie 16. decembra 2004 o 10. hodine (bruselského času).
Posledný dátum na predloženie ponúk sa stanovuje na 23. júna 2005.
Článok 8
Toto nariadenie nadobúda účinnosť tretím dňom odo dňa jeho uverejnenia v Úradnom vestníku Európskej Únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. novembra 2004